open-index/open-wikipedia-markdown huggingface dataset:
Lega Alpina Lumbarda

La **Lega Alpina Lumbarda** a l'è stad un partid piscinin fad su del Roberto Gremmo in polemica con l'Umberto Bossi, a bon cunt el gh'haveva i midem obietiv de la soa Liga Lombarda. Fada su in del 1992, l'è stada bona de mandà al Senad in del 1992 e 1994 l'Elidio De Paoli. In del 1996 la se desliga, ma pussee inanz el so simbol el tornarà in di competizzion locai.

## Riferiment
*1992, Gremmo porta la Lega alpina lumbarda in Senato (con De Paoli)

## Vos corelade
*Liga per l'Autonomia - Lianza Lombarda
Ludwig Wittgenstein

El **Ludwig Wittgenstein** (Vienna, 26 d'avril 1889 - Cambridge, 29 d'avril 1951) a l'è stad un filosof e logegh austriegh, cognossud soratut per i so contribut a la logega moderna e a la filosofia del lenguagg, considerad - soratut in del mond anglosasson - el pussee gran pensador del secol quell de vint.

In vita l'ha publegad domà el Tractatus logico-philosophicus, per fà memoria del David Pinsent, sò amis, e con l'introduzzion scrivuda Bertrand Russell. La pupart di sò scrit la sarà ransgiada e publegada domà dopo de la mort.

## Riferiment
*Torino Scienza 

## Alter proget
Dharma

El ***dharma*** (sanscret: धर्म; “dovè”, “lesg”, “drizz”, “quell che l’è”, “quell che l’è giamò stabilii”) l’è on concett ciav dovraa in asquas tutt i religion indo-ariann – induesim, buddhesim, sikhesim e giainesim per dìnn on poo. A gh’è nò on’unega traduzion per quella parolla chì ind la pupart di lengov europej. El significaa de la parolla “dharma” el depend del contest ind el qual el termen el vegn dovraa, e el saria de vess attribuii minga domà a quell religios, ma anca a la storia del sotta-continent indian, degià che el concett l’è vegnuu sù e ‘l s’è evolvuu insemma e in parallell a la soa cultura e ai sò gent.

Ancaben che ind i Veda el significaa del termen el pararia ciar ciarent, ind i agn, desenni e secoj despœù l’è deventaa pussee refinaa e compless vist che i filosef, pensador, ma anca la gent communna, aveven comenzaa a dovrà la parolla in maner divers. Ona quaj vœulta, donca, la parolla “dharma” la ciappa ona sfumadura pussee filosofega e la designa di comportament ai quaj i personn gh’hann de tegnìss per fà la soa part ind el mantegniment collettiv de l’orden universal, de la natura, de la sozietaa e anca de la stabilitaa psico-fisega de l’individov. Ind el sò significaa pussee spiritual, tuttamanch, el dharma l’è consideraa asquas on sinonem de “religion”, ona strada che la gh’ha ‘me obiettiv ultem el transcendiment de la realtaa material e l’otegniment de la veritaa superiora, de la salvazion, o de l’inluminazion (*mokṣa*, *mukti* o *nirvāṇa* in sanscret), inscì ‘mè quell’idea chì la vegn despess importada ind i legov occidentaj. El concett de dharma l’è donca vun de quij pussee fondamentaj de trovàss al fondament de tutt i filosofij, prategh spirituaj e religion che s’hinn originaa ind l’India e de lilinscì spantegaa indepertutt ind l’Orient Estremm. La pussee antiga intra tutt l’è quella che in Occident ghe disen “induesim” – che l’è nò domà ona religion sola ‘mè a se pœu pensà, ma on insemma de religion pussee piscininn che vegnen sgiò de l’antiga religion vedega che la s’è spartida in milla tocch ind el cors di secoj e di millenni – ciamaa ancasì *Sanatana Dharma* in sanscret, cioè “el dharma eterna” o “la lesg eterna”. Ind el buddhesim, o *Buddha Dharma* – inscambi consideraa ona religion indeperlee perchè formalment la recognoss nò l’autoritaa di Veda, a differenza de quij olter che fann part del grupp induista – el dharma l’è anmò on concett cardinal, e la parolla la vegn anca dovrada per referìss ai insegnament del Buddha storegh, el buddha Śākyamuni.
Strecc de Cook

El **Strecc de Cook** (in māori: ***Raukawa Moana***, in ingles ***Cook Strait***) a l'è la part de mar che 'l spartiss i do isole principai de la Noeuva Zelanda, l'Isola del Nord e l'Isola del Sud. El strecc el conliga el mar de Tasman a nord-ovest con l'Ocean Pacifegh meridional a sud-est e el bagna a nord la capitala Wellington.

El strecc el ciapa el so nom del James Cook, el prim capitan europee a passàgh, in del 1770. In māori inscambi el nom *Te Moana-o-Raukawa*el el voeul dì *El mar de Raukawa* (Raukawa a l'è una pianta nativa de la Noeuva Zelanda).

## Note


## Alter proget
Giorgio Baffo

El **Giorgio Baffo** (Venezzia, 11 d'avost 1694 - Venezzia, 30 de luj 1768) a l'è stad un poeta e politegh venezzian.

Member de la nobel fameja Baffo, el va dent anca in del Magior Consili, e 'l gh'ha di alter roeul politegh piscinit. L'è regordad soratut per la soa poesia in lengua veneta, circa 1200 test: a la soa epoca haveven publegad soratut di sonet erotegh assee vonc, che ghe portaven pussee de daner, ma l'ha scrivud anca un bell poo de roba in su la corruzzion de la soa cità e in su di tema morai e filosofegh, che inn stad dad foeura dopo de la mort.

## Riferiment
*Treccani

## Alter proget
Luca Ciriani

El **Luca Ciriani** (Pordenon, 26 de sginer 1967) a l'è un politegh italian, minister di raport cont el Parlament del 22 de otover del 2022 in del governo Meloni. Del 2008 al 2013 l'è stad vizepresident del Friul-Venezzia Giulia sota el Renzo Tondo e del 2018 el seta in Senad.

L'è fradell del sindegh de Pordenon Alessandro Ciriani

## Riferiment
*Senad

## Alter proget
Intolleranza al latosi

L**'intolleranza al latosi** a l'è la condizzion, che la toca la pupart di omen, indova che dopo de havé ciapad el latosi gh'è di problema a nivell gastro-intestinal, dovud al calà de l'enzima latasi, che l'è bon de partì el latosi in di zucher che le fann su, o ben el glucosi e 'l galatosi: el latosi, intregh, donca 'l riva a l'intestin gross indova che l'è mangiad di bateri, che in del fàll produsen di gas e ciapen de l'aqua, roba che la mena despess a la cagheta o comunque al scorensgià tant e in manera che la da fastidi.

A bon cunt a l'è la normalità di mamifer e de l'om, a l'è stada una mudazzion genetega a dàgh la *persistenza de la latasi* a ona quai popolazzion, che donca la resta anca quand che vun a l'è vegnud grand e 'l bev pù el lacc de la mam.

A l'è men spantegada  in di popolazzion de origin europea, soratut quelle nordeghe e alpine. In di colture indova che l'è normal doperà el lacc s'inn spantegade di alter soluzzion compagne dei lacc senza latosi opura el ciapà la latasi 'me pinola per compensà. In di colture indova che inn poch a havégh la latasi inveci el lacc a l'è mangiad in forme indova che 'l latosi el va via, per esempi in di formai e in di robe fermentade.

## Riferiment
*Humanitas

## Alter proget

## Vos corelade
*Allergia al lacc
Ḍākinī

Ind el panoramma religios pan-Indian, i ***ḍākinī*** (sanscret: डाकिनी) hinn di dej minor o di demoness maja-carna e ciuccia-energij che hinn staa convertii a protetriz del dharma. Desgià che a hinn despess soziaa cont el cel, l’aria e l’ispazzi, ins i montagn de l’Imalaja e ind la tradizion buddhista Vajrayāna ghe disen anca *khandroma* (tibetan: མཁའ་འགྲོ་མ་), che el vœur dì “lor che traversen el cel” o “ballerinn celestiaj”.

## Ind el buddhesim tibetan
I ḍākinī hinn fiss popolar ind el buddhesim Vajrayāna, indove che a je ciamen anca “ḍākinī de la sagezza”, e in quell sens chì la parolla la vegn anca dovrada per referìss a di donn umann che hinn rivaa a on bell nivell de desvilupp spiritual, come la Yeshe Tsogyal. Solitament, però, i vegnen concepii ‘mè di creatur femeninn compagn di mus gregh, cont on caratter aggressiv e inrabient, che hinn bonn de commandà i energij e i moviment de l’ispazzi. In quell contest chì el cel e l’ispazzi hinn ona metafora per *[[śūnyatā]]*, ona parolla sanscrita dovrada ind el buddhesim per esprimm el concett de vœuj metafisegh e del prenzippi de insostanzialitaa de tucc i fenomen. I ḍākinī hinn donca ligaa a l’energia in tutt i sò forma e posseden ona posizion centrala ind ona quaj pratega basada ins i tantra.

A se retegn che ai ḍākinī ghe piasa mett i omen a la prœuva, e testà la soa cognossenza e auto-controll. A gh’è on poo de stori in Tibett de di ḍākinī che ghe manden di vision a dij omen adree a medità per indùjj in tentazion e fàggh perd la concentrazion primma che riven a on statt de *[[samadhi]]*. Se la prœuva la ven soprada, però, el meditador l’è livaa sù al reamm celestial di ḍākinī e recognossuu ‘mè on *[[mahasiddha]]*, on mistegh che l’ha gagnaa di podè para-normaj a travers la pratega meditativa.

A hinn particolarment prevalent soratutt ind l’orden Kagyu del buddhesim tibetan, indove che la tradizion la vœur che ona ḍākinī in personna l’avess daa la coronna negra di Kagyupa al Karmapa quell de trii, Rangjung Dorje. La coronna negra l’è vegnuda vun dij emblemma de l’orden, e i sœu member hinn anmò al dì d’incœu ciamaa “i berett nigher”, contrapognuu ai Gelugpa che ghe disen “i berett sgiald” per el color di sœu capej.

## Iconografia
Ind i sò representazion i ḍākinī hinn per el solet refiguraa come di tosann sgioven adree a ballà – ona quaj vœulta anca sora a di cadaver – e despess desbiottaa. I pœuden avèggh ona collanna fada de crani o de crapp de mort tajaa via, e i se tegnen i cavij longh, salvadegh e minga peccenaa. Generalment, i sò facc gh’hann on’espression furiosa e indiavolenta.

## Referenz


## Vos corelaa
* Vajrayogini
* Tara
* Divinitaa inrabient
* Padmasambhāva
Internament (Svizzera)

L**'internament** (istess in romancc, *Verwahrung* in todesch, *internement* in frances, *internamento* in italian) a l'è, in del dirit penal svizzer, una mesura che l'è ciapada per protesger la comunità de 'na persòna che l'ha fad un riat propi gram, dopo che l'ha scuntad la soa pena. L'è ben tegnì a ment che l'ergastol, in Svizzera, el dura no per tuta la vita intrega.

A l'è considerad no un castigh ma una mesura protetiva, regolada di articoi 59, 64 e 65 del codes penal svizzer, che l'è dada de solit domà per sentenze de pussee de cinch agn de galera (anca se l'è no semper inscì, soratut per i condanad per riat sessuai), e l'è partid in do tipologie:
#L'internament ordinari, che l'è revisionad de 'n tribunal in d'un sistema de libertà vigilada, e l'è donca possibel tornà in libertà
#L'internament a vita, mitud in del 2004, che 'l po vesser dad domà ai criminai "propi gram" e "incurabel", che l'è no revisionad foeura che se gh'è 'n evoluzzion de la medesina che la podaria curà l'internad.

Se sgionten poeu i *mesure terapeutighe*, indova che l'obietiv a l'è quell de curà quell che l'ha fad el riat se 'l gh'ha una malatia mental, a nivell legal a inn partide de l'internament ma inn ciamade informalment "internament piscinin", e sospenden la pena de bas, che a diferenza di alter internament a l'è de solet de men de cinch agn.

## Criteghe
A bon cunt l'internament a vita, anca se aprovad del popol, l'è assee controvers a nivell legal e se pènsa che l'è contrari a la Convenzion Europea di Dirit de l'Om: al dì d'incoeu ogni condana del gener rivada denanz al Tribunal Federal a l'è stada cassada. A gh'è domà un condanad a l'internament a vita che l'ha scernud no de dà su recors a la massima cort, a fà deventà la soa condana definitiva.

Anca l'internament ordinari, che incoeu el revarda circa 150 condanad, l'è critegad, perchè i giudes liberen ogni agn in tra el 2 e 'l 3% di internad, e donca gh'è de la sgent che la resta in preson propi per tant temp dopo che la finiss la soa pena. Istess per i mesure terapeutighe, che revarden circa 500 malad, che poden anca lor vesser senza scadenza.

I sociazzion per i dirit denonzien che, despess, i giudes s'incaghen di perizzie di psichiatra a favor del toeu via l'internament, forsi per la tema de lassà liber un criminal che 'l po vesser ancamò pericolos, e domanden di cambi al sistema per fàll pussee ciar e dàgh pussee de tutella a quei che inn denter.

## Riferiment
*Internamento a vita
*Cosa significa "a vita" nel diritto penale svizzero?
*Svizzera. Sono ormai centinaia gli internati, prigionieri (forse) a vita
Francesco Lollobrigida

El **Francesco Lollobrigida** (Tivoli, 21 de marz 1972) a l'è un politegh e imprenditor italian, minister de l'agricoltura e de la sovranità del mangià del 22 de otover del 2022 in del governo Meloni.

A l'è un pronevod de la Gina Lollobrigida e l'è cognad de la premier Meloni, desgià che l'è maridad con la sorella Arianna.

## Riferiment
*Treccani

## Alter proget
Strecc

Un **strecc** a l'è un canal d'aqua che 'l conliga du cors d'aqua grand (du mar, ocean o lagh) e che 'l se troeuva in tra do terre.

## Descrizzion

I strecc vegnen anca ciamad cont i nom de canal e passagg. Se poeul sia passà cont i nav sia minga a segonda del strecc e in de la storia hann despess representad di pont de interess economegh e strategich.  

L'istmo a l'è el contrari del strecc, desgià che el conliga do terre.  

## Ligam de foeura
*Strecc in su *Enciclopedia Treccani*

## Alter proget
Marina Calderone

La **Marina Calderone** (Bonovra, 30 de luj 1965) a l'è una politega italiana, ministra del lavorà 22 de otover del 2022 in del governo Meloni.

## Riferiment
*La Repubblica

## Alter proget
Alberto Naska

L**'Alberto Naska**, pseudonim de l**'Alberto Fontana** (Turin, 14 de sgiugn 1990) a l'è un youtuber e pilota d'auto italian.

## Biografia
Piemontes, el fa el licee classegh e 'l se laurea poeu in ingegneria informatega con 110 e lod. El scomincia a correr cont i machine virtuai, in su consili del Cesare Manfredini, pilota de Formula 3000, che ghe crompa un computer in cambi de lavorà de montagg video.

El taca a correr debon in del 2013, quand che 'l vinc un concors de la Abarth e 'l fann pilota ofizzial de la cà in del so trofee del Benelux, e 'l se lancia in del mond del motorsport a fà su un social network dedicad. In del 2016 el deventa un creator de contegnud video, prima in sul Facebook e poeu in sul YouTube, a parlà de moto e auto.

In del 2022 l'ha scernud de desmeter de correr in moto, dopo che 'l s'era s'cepad di oss a fàll. In quell ann lì, dopo havé fad di formule minor compagne de la Formula Legends e i Legends Car, el taca a correr in la NASCAR Whelen Euro Series, in la Elite 2, cont el team CAAL Racing, e 'l gh'ha 'me compagn de squadra el Gil Linster e 'l Luli del Castello. 

## Riferiment
*EURONASCAR | ALBERTO NASKA AL DEBUTTO CON CAAL RACING
Alberto Fontana

*Alberto Fontana did *Naska*, pilota d'auto e youtuber italian
*Alberto Fontana, porter del folball italian
*Alberto Maria Fontana, procurator sportiv italian
*Alberto Fontana, ativista e dirigent italian
*Alberto Fontana, pitor modenes
*Albert Fontana, politegh lombard
Sine die

**Sine die** a l'è 'na locuzzion latina che la voeur dì "senza dì", che la se dopera quand che un quajcoss a l'è spostad inanz in del temp, senza scernì una data precisa. A l'è doperabel per esempi per un'assemblea che l'è desligada e l'è de trà arenta, ma l'è stada no scernuda una data.

## Riferiment
*Treccani
Nazzionalism galizzian

El **nazzionalism galizzian** (*Nacionalismo galego* in galizzian) a l'è un moviment politegh che 'l voeul el recognossiment de la Galizzia 'me una nazzion che la gh'ha el dirit a l'autodeterminazzion. La pupart del moviment nazzionalista galizzian el sostegn el concet de Spagna, almen in sens federal o confederal, ma a gh'è una minoranza, soratut de sinistra, che la voeul s'cepà con Madrid e, despess cont el modell capitalista.

## Bibliografia
*Castelos Paredes, José (1977). Los orígenes del nacionalismo gallego. Università de Barcelona.

## Vos corelade
*Estreleira
*Regionalism federal (Galizzia)
*Provincialism galizzian
*Resistência Galega
*Liga Armada Galega
*Exército Guerrilheiro do Povo Galego Ceive
*Bloque Nacionalista Galego
Alfredo Mantovano

L**'Alfredo Mantovano** (Lecce, 14 de sginer 1958) a l'è un politegh e magistrad italian, sotasecretari a la presidenza del consili del 22 de otover del 2022 in del governo Meloni.

## Riferiment
*Sit ofizzial

## Alter proget
Paradoss del Grand Hotel de Hilbert

El **paradoss del Grand Hotel de Hilbert** a l'è un paradoss che 'l proeuva a mostrà di carateristeghe, despess poch intuitive, di insema infinid. A l'è demostrad che un hotel ocupad del tut cont un numer infinid, con cardinalità numerabel, de cambere el po ciapà di noeuv ospit, anca in d'un numer infinid, e che el process de fài vegnì denter el se po ripeter anca lu a l'infinid.

Pensad del David Hilbert in d'una soa lezzion del 1924, l'è stad fad popolar del liber del 1947 *Vun, duu, trii... Infinid!* del George Gamow.

## Esempi
Se l'hotel l'è pien e 'l gh'ha de ciapà dent un numer finid de ospit l'è assee spostà quell che l'è in la stanza k de n per havégh spazzi liber: per esempi se gh'è de ciapà un ospit pussee se sposta quell de la stanza 1 in la stanza 2, quell de la stanza 2 in la stanza 3 e via inscì, a meter el noeuv ospit in la stanza 1.

Per ciapà inveci un numer infinid de ospit besogna mandà ogni ospit in la stanza 2k e, in del spazzi liber, che 'l correspond ai stanza dispari, mandà i noeuv rivad. A gh'è anca di dimostrazzion, pussee complesse, che revarden i fonzion cobia, che permeten de regoeujer di infinid pullman de persone, che valen 'me esempi de la numerabilità de l'insema di numer razzionai.

## Riferiment
*Enciclopedia de la Matematega 

## Alter proget

## Vos corelade
*Paradoss de Banach–Tarski
Cardinalità del continov

La **cardinalità del continov** a l'è la cardinalità de l'insema di numer reai (\mathbb{R}), ciamad apont el continov. A l'è pussee granda de la cardinalità del numerabil, e per l'ipotesi del continov a gh'è nissun insema con cardinalità in tra quella del continov e quella del numerabil, donca la cardinalità del continov a l'è l'istessa de l'insema di part de l'insema di numer naturai \mathbb{N}.

La cardinalità del continov a l'è propi pussee granda rispet a quella del numerabil, in tra quajsevoeul numer real a e b a gh'è 'n infinità de numer reai. Per quella reson chi a l'è considerada una cardinalità minga numerabel.

Di esempi de insema con quella cardinalità chi inn l'insema di numer reai, ogni intervall in \mathbb{R}, i numer irrazzionai, i numer trascendent, l'insema de Cantor, ogni insema euclidian in la forma \mathbb{R}^n, in tra de lor i numer compless e l'insema di succession reai e naturai.

## Bibliografia
*Paul Halmos, Naive set theory. Princeton, NJ: D. Van Nostrand Company, 1960. Ristampato da Springer-Verlag, New York, 1974. ISBN 0-387-90092-6 (Springer-Verlag edition).
Umorism

L**'umorism** a l'è la capacità de fà rider a travers de l'interpretazzion de la realtà.

## Riferiment
*Treccani

## Vos corelade
*Umorism negher
*Scherz (cunt)
*Sgioeugh de parolle
*Ironia
*Parodia
*Sarcasm
*Satira
Alber de Stern-Brocot

L**'alber de Stern-Brocot** a l'è un alber binari infinitament complet indova che i vertes corrisponden vun a vun cont i numer razzionai positiv, ordenad de mancina a drita 'me in d'un alber de ricerca.

A l'è stad pensad independentement del Moritz Stern in del 1858 e de l'Achille Brocot in del 1861, el prim l'era un matemategh todesch, el segond vun che 'l faseva i orelogg e 'l voleva un sistema per cuntà a la svelta i redutor de velocità.

La radis de l'alber a l'è 1, e poeu i ram de sota se fann a mancina a ciapà el numerator inscì 'me l'è e ghe se sgionta vun al denominator de prima, a drita se fa a l'incontrari.

## Riferiment
*Cut the knot

## Vos corelade
Haram

**Haram** a l'è el termen doperad in l'Islam per parlà de 'n comportament o situazzion proibida del Coran o de la Sunna, in sostanza el pecad.

A l'è doperad anca per i robe propi sacher, che poden vesser no viste de quei che inn no dent de la religion, compagn de la moschea de La Meca.

## Riferiment
*ProDiGus

## Alter proget

## Vos corelade
*Mitzvah
Guido Bertolaso

El **Guido Bertolaso** (Roma, 20 de marz 1950) a l'è un medegh, fonzionari e politegh italian, del 2 de november 2022 assessor al welfare de la Lombardia, dopo de la Letizia Moratti. Del 2001 al 2010 l'è stad diretor del dipartiment de la Protezzion Civil e del 2008 al 2010 sotasecretari a la presidenza del consili con delega a l'emergenza del ruf in Campania.

L'è stad comissari o consulent per un frach de emergenze, del G8 de l'Aquila al terramot in del cap-loeugh abruzzes, al ris'c SARS a la consulenza per la gestion e la campagna vacinal contra el COVID-19 in varie region italiane, ministrade sia del center-destra che del center-sinistra.

## Riferiment
*Treccani

## Alter proget
Romain Grosjean

El **Romain Grosjean** (Ginevra, 17 de avril 1986) a l'è un pilota di auto svizzer, con passaport franzes, che 'l corr in l'IndyCar. L'è stad un pilota de Formula 1 in del 2009 e poeu del 2012 al 2020.

El Grosjean l'è anca ciamad *The Phoenix* ("La Fenis") per via de la s'centrada del Gran Premi del Bahrein 2020, quand che la sua mono-post l'ha ciapad foeugh.

## Riferiment


## Alter proget
Antonio Giovinazzi

L**'Antonio Maria Giovinazzi** (Martina Franca, 14 de dicember 1993) a l'è un pilota d'auto italian che 'l corr in Formula E con la Dragon Racing.

L'è stad un pilota de Formula 1 in del 2009 e poeu del 2019 al 2021, semper con la Sauber, poeu ciamada *Alfa Romeo Racing*.

## Alter proget
Barista

El **barista** a l'è el professionista che 'l se ocupa de menà inanz un bar, de fà i bevande a bas de cafè, tè e alcol, almen quelle pussee sempliz, de dàgh i robe de mangià e de bever ai client e de tegnì in orden, in salut e ben fornida l'atività.

Despess la lesg la ghe dà ai barista di roeul de tutella de l'orden, compagn de l'havégh de controllà che quei che ciapen roba alcolega sien sora de l'età per bever o de dàgh no alcol ai cioch. Inn de solit formad in di scoeule professionai aposta o in di cors de categoria, ma anca a fà el garzon.

La parolla l'è poeu entrada in del gergh internazzional del cafè, ciapada de l'italian, a parlà de 'n cafeter che l'è bon de fà i bevande cont el cafè espress.

## Riferiment
*Bartender Job Description: Skills & Responsibilities

## Alter proget
Numer de Rayo

El **Numer de Rayo** a l'è un numer propi grand inventad del professor de logega e filosofia del MIT Agustín Rayo in del 2007, 'me part de una gran sfida per trovà el numer pussee gross cont un nom. A l'è definid, in pratega, 'me el numer pussee piscinin che l'è pussee grand de 'n quajsevoeul numer dad foeura de 'n espression cont i simboi de prim orden de la teoria di insema che la dopera un googol de simboi o manch.

La fonzion che la cunta un numer de Rayo a l'è minga computabel, a l'è donca impossibel per una machina del Turing fà el cunt de 'n quajsevoeul numer de Rayo.

## Riferiment
*MIT

## Vos corelade
*Googol
*Googolplex
*Megiston
*Numer de Graham
Marcus Ericsson

El **Marcus Thorbjörn Ericsson** (Kumla, 1 de november 1991) a l'è un pilota d'auto svedes che l'ha vinciud la 500 Mia de Indianapolis in del 2022. L'è stad un pilota de Formula 1 del 2014 al 2018, prim con la Caterham e poeu con la Sauber.

## Alter proget
Fata

Ona **fata**, o **fada**, l’è ona sorta de creatura mitega o legendaria che la se pœu trovà sovenz ind i favel e stori popular de tant cultur europej, come quej di celta, slav, todesch antigh, anglo-sassen e franch per dìnn on quaj. I fat hinn di spiret o di creatur del cel che vegnen despess descrivuu ‘me metafisegh, sopranaturaj o preternaturaj. 

I mitt e stori ins i fat gh’hann nò on’origen communna, ma a hinn inscambi ona regœuja di cred popular che riven de di font ben different. I vari teorij de la gent communna intuituu de l’origen di fat porten – soratutt ind i tradizion cristiann – che sien o dij angioj casciaa via del paradis o di demòni minor che vegnen sù direttament de l’inferna. In accord cont i credenz pagann, inveci, i fat hinn concepii ‘me di spiret di mort o dij element de la natura ben pusse vegg de l’omm, e in quell significaa chì a hinn forsi compagn di ninf gregh.

Ind i agn, la parolla “fata” l’è stada dovrada ona quaj vœulta per referìss a di specifegh creatur magegh de l'aspett asquas uman, e che despess ind i stori ghe pias fà di dispett ai personn. Olter vœult, el termen el se dopera per ciamà dij olter creatur magegh, come i gnomm e i gobellitt. I fat hinn donca sossenn soziaa cont el mond de la magïa, e despess i paroll derivaa del termen “fata” hinn devegnuu di sinonem de “incantaa” e “magegh” ind el parlà de tucc i dì.

On temma recorrent ind i legend ins i fat l’è el besogn de tegnìjj fœura e casciàjj via di cà con dij amulett e talisman protettiv, come per esempi, di campann de gesa, di quadrefœuj o di mangià particolar. Primma del rivà de la medesinna moderna, i fat vegneven incolpaa per ogni sorta de malann, spezialment per i poppi nassuu con di deformitaa.

Oltra ai sò origen popular, i fat hinn staa vun di temma pussee commun de la litteradura del Renassiment e de l’art del Romanticesim, e i eren in gionta popular fiss ind el Regn Unii in del cors de l’etaa vittorianna e doardianna. I moviment per la renassenza di cultur celta hann voltaa i fat in vunna di caratteristegh pussee iconegh del sò patrimòni cultural de lor.

## Nott


## Vardee anca
* Elf
Elf

I **elf** hinn di creatur legendari de la mitologia nordega e celta che comparissen despess ind la litteradura europea de l’Etaa de mezz.

Ind i stori nordegh i elf vegnen ciamaa anca *Alfr* o *Ljosalfr* (“i elf de lus”). A vegnen descrivuu ‘me dij vesser de la bellezza strasordenaria e asquas divinna, e gh’hann ona cognossenza di prategh magegh, de la natura e del cosma fœura del commun. De fatt la parolla “sô” in norren la se dis *Alfrothul* (“el ragg dij elf”). 

Ind l’Etaa de mezz a se diseva che i elf eren responsabij per avè curaa ona quaj personna de di malagn che sedenò j’avarissen anca poduu copà. Ind i region nordegh, donca, quand che on quajvun el stava maa, l’invocava despess on elf per recev soccors. 

I elf eren concepii ‘me di divinitaa de la natura e de la fertilitaa e generalment a vegnen depensgiuu ‘me di gioven maravejos adree a viv ind i bosch e ind dij olter sitt a strecc contatt cont i fenomen naturaj. I elf vegnen concepii come dij vesser magegh e fiss sensibij, de la vitta longa se minga adirittura immortaj.

Al dì d’incœu a hinn sociaa cont el Nedal e el Polo Nord, indove che i lavoren per fà sù di giœugh per i bagaj de tutt el mond. I elf hinn anca popular ind i romanz fantasy, compagn de ''El scior dij anej'' del J.R.R. Tolkien.

## Alter progett

## Vardee anca
* Fata
Gnomm

I **gnomm** hinn di creatur mitologegh o di spiret de la natura piscinin che gh’hann ona bella presenza ind i favel tradizionaj europej e ind i stori popular cuntaa sù de la gent ai sœu fiolitt.

I carattaristegh di quej creaturinn chì hinn cambiaa on zicch sia cont el temp e sia ind i stori, ma per el solet a hinn representaa ‘me di omenitt con di sguanz ross e ona barba bianca bianchenta che la ghe tocca i pee, e che a fann sù i sò cà sotta terra.

Ind el secol quell de 19, i statov de giardin di gnomm hann taccaa a deventà ona moda e a hinn cressuu in popularitaa ind el secol quell de 20.

## Vos correlaa
* Fada
* Elf

## Referenz


## Alter progett
Cribi de Eratosten

El **cribi de Eratosten** a l'è un algoritm che l'è bon de cuntà tucc i numer prim sota de 'n dad numer, pensad de l'Erastoten, matemategh gregh antigh. L'è no assee eficent, ma l'è facil de fà, sia a man che a computer, e despess l'è dad 'me esercizzi de programazzion.

Per fàll se ciapen tucc i numer naturai de 2 a n e se *cribien* (scassen) tucc i multipli del prim numer, foeura che  lù midem. Poeu se ciapa el prim numer no cribiad (che l'è semper 3) e se cribien i so multipli, fina a rivà al darer numer minga cribiad. I numer che resten inn numer prim pussee piscinin del numer dad.

## Riferiment
*Britannica

## Alter proget
Sirenna (donna-pess)

Ind i favel e stori popular, ona **sirenna** l’è ona creatura che la gh’ha el coo e la part del corp desora de ona fomna, e quella desotta de on pess. Ind i cunt tradizionaj di gent europej i sirenn hinn di ninf marinn o dij vesser soranaturaj che, compagn di fat, hinn bon de fà di magij e profezij bestiaj.  

Ghe pias la musega e cantà, ma i sò vos e canzon posseden di podè instrïent che lor chì doperen per fà deventà matt i marinee. I sirenn hinn consideraa pericolos per i omen, desgià che a se pensava che portassen deluvi, desfortunna e malagn vari. 

## Referenz
Encyclopædia Brittanica

## Olter progett
Sirena

#Sirena, figura mitologega mità dona e mità pess
#Sirena, figura de la religion de l'antiga Grecia
#Sirena, aparecc acustegh
#Sirena, caregh araldegh
Identità de Euler

L**'identità de Euler** a l'è un cas particolar de la formula de Euler, indova che la variabel l'è pari al pi gregh, o ben:
:e^{i \pi} + 1 = 0 

La met insema, donca, e, i element neutri de la soma e de la moltiplicazzion, l'unità imaginaria e, naturalment, pi gregh. La po vesser esprimuda anca 'me e^{i \pi} = -1..

Anca se demostrada a l'è 'n poo misteriosa e ghe pias propi tant a vari matemategh, compagn del Benjamin Peirce e del Richard Feynman.

## Bibliografia
*Richard P. Feynman, The Feynman Lectures on Physics, vol. I Addison-Wesley (1977), ISBN 0-201-02010-6
Numer ordinal

Per **numer ordinal** la se intend una sgeneralizazzion del concet gramategal de ordinal in la teoria di insema, fada con l'obietiv de cuntà i insema, soratut quei infinid.

Un insema finid el po vesser metud in orden a socià a ogni element el prim numer natural disponibil, per quei infinid inveci se parla de solit de ordenament linear, roba che la permet de havégh di ordinai che inn sora a ogni numer natural, de solit indicad con la letera grega omega (\omega) pussee el numer che inn dopo. L'è demostrad che, dad i noster assioma, esisten e inn unegh.

Inn partid di numer cardinai, che mesuren la quantità de un insema: se in di insema finid inn squasi compagn, in quei infinid inn inveci assee diferent. Inn stad pensad del Georg Cantor in del 1883.

## Riferiment
*Enciclopedia de la matematega 

## Alter proget

## Vos corelade
*Prim ordinal minga cuntabel
*Numer surreai
*Cuntà
*Ordinai par e disper
Numer computabel

Per **numer computabel**  se intend un quajsevoeul numer real che 'l po vesser calcolad de 'n algoritm finid a 'na precision qualsessia. Di definizzion equivalente poden vesser dade a doperà i machine del Turing, el calcol lambda o i fonzion recursive. I numer computabel fann su un camp real serrad e poden vesser doperad inscambi di numer reai per la pupart, ma minga tucc, i usi matemategh.

Al dì d'incoeu se cognossen propi poch de numer minga computabel, di esempi inn i costant de Chaitin, ma a l'è ciar che squasi tucc i numer reai l'inn: per esempi, desgià che un numer per vesser computabel el gh'ha de vesser tirad foeura de 'na machina del Turing e de machine del Turing ghe n'è de infinide con cardinalità del numerabil, l'è ciar che desgià che de numer reai ghe n'è de infinid con cardinalità del continov gh'è de vességh di numer che poden minga vesser computad.

## Riferiment
*Uncomputable Numbers
*On Uncomputable Numbers

## Vos corelade
*Numer costruibel
*Numer definibel
*Numer algebrigh
Sinan

El **Sinan** (Zeseria, 1489 - Istanbul, 1588) a l'è stad un architet otoman, contemporani del Michelangiol e del Palladi.

L'ha lavorad, per circa cinquant'agn, per i sultan Soliman, Selim e Murad e a onor e gloria de lù a gh'è i struture pussee importante de la storia de l'Impero.

## Riferiment
*Tut in su la Turchia

## Alter proget
Imunità de trupa

L**'imunità de trupa** (ciamada anca *imunità de rosc* o *imunità de grup*) a l'è la capacità de 'n grup de resister a 'n infezzion quand che la pupart de quei che ghe partegnen gh'hann l'imunità, a fà pussee gram per el patogen de andà in sgir e infetà quei che inn no al sicur de l'infezzion.

A l'è despess otegnuda a travers di vacin, che grazzia a 'n tass de vacinazzion assee volt permeten de protesger anca quei che inn no vacinad, per scerna o necessità.

## Riferiment
*Lezzion

## Alter proget
Enrico Bertini

L**'Enrico Bertini** (Milan, 1862 - Milan, 1948) a l'è stad un poeta italian, che 'l scriveva in dialet milanes.

## Bibliografia
Fioeul del famos pitor Giuseppe Bertini, el fa i studi classegh e poeu el va in Conservatori, indova che l'è stimad e 'l se diploma, per andà poeu a insegnà composizzion e cant.

El taca a fà poesia domà inanz in di agn, e 'l so prim volum a so nom a l'è publegad in del 1929 in del volumet "Poesie varie in dialetto milanese". L'haveva publegad, prima, ai temp de la gran guerra, un volumet, *Meneghin. ai so bagaj minga imboscaa*, cont el pseudonim de *Berto Cinerini*, dedicad ai soldad al front o in ospedal.

## Riferiment
*Milanesiabella
Numer schizofrenegh

Un **numer schizofrenegh** a l'è un numer irrazzional che però el gh'ha di carateristeghe in comun cont i numer razzionai, de solet una certa ripetizzion di cifer decimai fina a 'n quaj pont, roba che la po menà a considerài, a 'na prima analisi, di razzionai, quand che l'inn no.

## Riferiment
*Mathpages

## Vos corelade
*Pont de Feynman
*Squasi intregh
Alp Ocidentai

I **Alp Ocidentai** i enn ona part de la cadena alpina che, segond la classifegazzion de la Spartizzion di Alp la ciapa dent i Alp Maritem, i Alp de Provenza, i Alp dol Delfinad, i Alp Cozzie, i Alp Graie e ona quai sezzion prealpina, e la va dol col de Cadibona al mezdì fina al Col Ferret al nord. I se spantegan sora ol territori nazzional de la Franza (Savoia, Delfinad, Provenza, Contea de Nissa), dol Prinzipad de Monegh, de l'Italia (Liguria, Piemont) e de la Svizzera (Valles). Ol poncion pussee volt de tuta la cadena alpina, ol Mont Bianch, el se troeuva propi in di Alp ocidentai, in de la sezzion di Alp Graie. I enn, segond la Spartizion di Alp, vuna di tre part di Alp, i oter inscambi i enn i Alp Centrai e i Alp Orientai.

La SOIUSA inscambi la spartiss i Alp in domà do part, segond quest significad chì donca i Alp Ocidentai i van fina al Pass dol Spluga. Definicc inscì i ciapen dent squas tucc i poncion alpin superior a 4000 m asca ol Pizz Bernina, la montagna pussee volta di Grison.

## Definizzion

### Segond la Spartizzion di Alp

### Segond la SOIUSA

## Referimencc
Assioma de Dedekind

L**'assioma de Dedekind** el revarda i numer reai e 'l dis che ogne 'nsema *S* de reai che l'è mia voeud e che l'è limitad de sora el gh'ha 'n estrem de sora in *R*, o ben ol numer real istess o pioeu grand de tucc i elemencc de l'insema. Sa poeul nonziàll issé che l'è limitad de sota, in del cas a l'è 'n estrem de sota, e in sgeneral el garantess che se ciapom do sezzion de l'insema di reai am gh'ha 'n element che i separa.

A l'è prope util perchè 'l permet de mostrà che la reta real a l'è 'n spazzi metregh complet, o ben che per ogne pont de la reta sa poeul trovà 'n numer real. El permet anch de fà la radis n-esima, l'esponenzial e ol logaritm. L'è droeuvad anca per di dimostrazzion util in l'insemistega.

## Riferimencc
*Enciclopedia della Matematica
Logaritm natural

El **logaritm natural** a l'è el logaritm in bas e, che l'è definid per tucc i numer reai e positiv e anca per i numer compless diferent de zer. A l'è, a bon cunt, l'invers de la fonzion esponenzial.

## Riferiment
*Britannica

## Vos corelade
*Serie de Mercator
Fonzion esponenzial

La **fonzion esponenzial** a l'è la fonzion che la socia a 'n valor x el numer de Euler (e) elevad a potenza de x. A doperà e la derivada a l'è semper compagna de la fonzion al principi e l'è anca la fonzion inversa del logaritm natural.

L'è propi importanta in d'un frach de camp de la matematega, compagn de la trigonometria, del studi di equazzion diferenziai e di desvilup de Taylor e anca de la trasformada integral.

## Riferiment
*[Treccani](https://www.treccani.it/enciclopedia/funzione-esponenziale_(Enciclopedia-della-Matematica)/)

## Alter proget

## Vos corelade
*Cresser esponenzial
*Decadé esponenzial
*Fonzion iperboleghe
Stadi Giovann Zini

El **Stadi Giovann Zini** a l'è el stadi pussee grand de Cremona e 'l quart de tuta la Lombardia. Fad su in del 1919 e dedicad al Giovann Zini, porter de la Cremonesa mort in guerra de infezzion, del 2019 a l'è de proprietà de la società e ghe giughen anca quei del rugby.

## Riferiment
*Structurae
Far Lombard

L'associazion **Far Lombard** l'è un grup qe al se dedega a la produzion de material de interess editorial in lengua lombarda con l'ortografia Scriver Lombard, fondad ol 18 de otover del 2017. Vun dei fondador l'è l'istess Lissander Brasca, autor de l'ortografia.

## Ativitaa
L'obietiv de l'associazion l'è la revitalizazion de la lengua lombarda, e la promœv ogne varietaa locala de la stessa. L'ha collaborad a dei projets editoriai, come *La Pimpa la va a Milan* e 'l fumet *Fliça*, e anca ol lunari *In lombard 2022*. A travers del so sit internet la rend disponibel del material de insegnament per l'imprendiment de la lengua e per i s'cietin.

L'ha curad la traduzion in lombard de Telegram (a travers de la piataforma ofiçala de traduzion) e Skype (qest'ultema in manera miga ofiçala), e la mantegn ol *dizionari.lombard* (ind linia, semper in ortografia SL). La organiza dei conferenze e inconter per i parlants, del viv o ind linia. L'è ativ anca ol *Servizi lenguisteg*, per consulenze in sui traduzion o in su l'us corret de la grafia.

## Riferiments
* Sit ofiçal
* ''Far Lombard'' - Italia non profit
*  ''La Pimpa la va a Milan'', IBS
*  ''Fliça: la storia è completa!''
*  In lombard 2022
* App in lengua lombarda
Sborradura

La **sborradura** (o anca *somenza*) a l'è un liquid albuminos de color vesin al bianch che 'l gh'ha dent, in di soget san, i spermatozoo, che inn fad in di gonade di mas'c, pussee di alter component, soratut ormon e proteine, che inn fad in alter orghen, compagn de la prostata.

L'andà foeura del corp de l'om a l'è ciamad ejaculazzion o, pussee popolarment, *sborrà*. Se se sborra dent de 'na guadina i cellule reprodutive podarann incontrà l'ovocita, a formà 'na vita noeuva. La sborradura l'è, però, anca un mez de spantegà i malatie che se spanteghen cont el sess.

## Riferiment
*Treccani

## Alter proget
Equazzion diferenziala

Un**'equazzion diferenzial** a l'è 'n equazzion che la liga una fonzion ai so derivade: se parla de equazzion diferenzial ordinaria se la fonzion la gh'ha domà una variabel e l'equazzion la gh'ha domà derivade ordinarie, inveci se gh'è pussee de variabil e l'equazzion la gh'ha dent di so derivade parzial se parla de equazzion ai derivade parziai.

## Riferiment
*[Enciclopedia della Matematica](https://www.treccani.it/enciclopedia/equazione-differenziale_(Enciclopedia-della-Matematica)/)

## Alter proget
Imunoterapia

L**'imunoterapia** a l'è el tratà de 'na malatia a travers de l'ativà o del fermà del sistema imunitari. L'è deventada, in la forma de ativazzion, de interess soratut in di darrer agn, desgià che gh'è del gran potenzial in la cura de varie forme de cancher, inveci in quella de sopression l'è doperada de temp, per esempi per quei che hann fad un trapiant o gh'hann di alergie.

## Riferiment
*Forbes

## Alter proget
Colossee

El **Colossee** (ciamad anca *Anfiteater Flavi*) a l'è el pussee grand anfiteater roman che 'l resta in del mond, sit in del center de Roma, del 1980 a l'è anca patrimoni de l'umanità UNESCO, insema a l'intregh center storegh de Roma. Dent ghe faseven i bataje in tra i gladiator, i bataje cont i nav, i drama cont i storie de la mitologia e la re-evocazzion di bataje storeghe, la legenda la cunta che ghe copaven anca i cristian, ma l'è minga vera.

## Riferiment
*Treccani

## Alter proget
Segnon

El **segnon** a l'è una sorta de guaritor che 'l se troeuva in la Garfagnana (indova che l'è ciamad, in toscan, *segnatore*), in la Lunigiana e in la Lumellina, che 'l dopera di segn per provà a curà di malatie, del corp e de l'anema.

## Riferiment
*La tradizione interrotta. Segni magici e segnoni in Lomellina
Compless coniugad

El **compless coniugad** de 'n numer compless a l'è el numer che se gh'ha a cambià el segn a la part imaginaria, o ben quell che, in sul pian compless, a l'è rifletud rispet a l'ass real.

## Bibliografia
*Serge Lang, Algebra lineare, Torino, Bollati Boringhieri, 1992, ISBN 88-339-5035-2.
Port (trasport)

Un **port** a l'è una strutura naturala o fada su de l'om in su una costa de mar, lagh o fium, protesgiud de barrere de divers tip. A l'è un pont important per el comerci e per el trasport de persone e lavorà. I port a inn spartid a segonda di so usagg, a poden vesser mercantil, militar, per i passegger e inscì via.

## Bibliografia
**Enciclopedia Generale De Agostini*, Istituto Geografico De Agostini S.p.a., Novara, 1988
Dio (cristianesim)

**Dio ind el cristianesim** l’è retegnuu el vess supremm e eterna che l’ha faa sù e el preserva tusscoss. I cristian creden ind ona concezion monoteistega del sò dia de lor, al qual normalment ghe disen nomà “**Dio**” inscambi de ciamàll **[[Jahvè]]**, che el sariss el sò nomm de vera. L’è consideraa coma on’entitaa che l’è sia transcendenta (completament indipendenta o separada de l’univers material) e immanenta (che l’interagiss cont l’univers material siben che la ghe esista de desora). I cristian consideren Dio ‘me l’unegh dia che a gh’è in tutt l’univers manifestaa, e despess le concepissen propri ‘me la realtaa ultima. I insegnament cristian ins la transcendenza, immanenza e interazion de Dio cont el mond material e el sò amor per i omen escluden l’idea che Dio el saja faa de l’istessa sostanza del rest de l'univers, ma a recognossen la natura divinna de Dio, e che questa chì la sia stada unida a la natura umanna ind la personna de Gesù Crist, ind on event unegh ind el sò gener al qual ghe disen “l’incarnazion”.

La teologia ins i attribuu e natura de Dio l’è stada descuttida infinna dij inizzi de la storia cristianesim e, cont l’indà del temp, i teolegh cristian hann desvilupaa di list sistemategh de quij attribuu chì; on quaj fondaa ins quell che a se pœu trovà ins la Bibbia, ma olter basaa ins di resonament de natura soratutt teologega. 

La dottrinna de la trinitaa la porta che Dio el posseda trii aspett, e che el sia a l’istess temp sia Pader, sia Fiœu, sia Sant Ispiret; ancaben che el Nœuv Testament el gh’aiva nò ona dottrinna formal ins la trinitaa de Dio.

## Vos correlaa
* Cristianesim
* Gesù
* Jahvè

## Referenz


## Olter progett
Deja

Ona **deja** l’è on dia donna. I dej hinn per el solet ligaa a di virtuu, coma per esempi la bellezza, l’amor, la maternitaa e la fertilitaa, ma hinn anca staa soziaa cont dij olter idej, coma la guerra, la creazion e la mort. La venerazion di dej mader la parariss rivà de fatt di temp preistoregh.

In d’ona quaj religion, i figur di dej hinn sacher e i occupen ona posizion central in la preghiera e in del ritt religios. El śaktesim – ona confession induista che la se concentra sora la venerazion de la Śakti, l’energia pura e metafisegament femeninna del Śiva, el dia creador – l’è propri on esempi de vunna de quej religion chì.

I religion politeista onoren on rosc de dia e dej insemma, e je consideren generalment coma di vess distint e despartii. Quej divinitaa chì pœuden fàggh part de on *pantheon* o vèss concepii ‘me di protettor tutelar de di region, tribô o famej.

## Referenz
* Encyclopædia Britannica.

## Nott


## Olter progett
Sòfochel

El **Sofochel** (Colon, 496 p.d.S. - Aten, 406 p.d.S.) a l'è stad un dramatorgh gregh antigh, considerad, insema a l'Eschil e a l'Euriped, vun di poeta tragegh pussee grand de l'Antiga Grecia.

## Riferiment
*Treccani

## Alter proget
Teorema de l'unicità del limit

El **Teorema de l'unicità del limit** a l'è un teorema de l'analisi matematega ch'el val, in manera diferenta, per fonzion e sucession.

Per i sucession el dis che:

Una sucession  \{a_n\}  de numer real la po minga havégh du limit diferent.


In parolle povere, se una sucession la gh'ha un limit, l'è domà vun.

Per i fonzion el dis che:

Una fonzion  f:X\to\R  definida in su 'n intervall vert  X  di numer reai la po minga havégh du limit diferent in d'un pont  x_0  de acumulazzion per  X .


O ben, se 'l gh'è un limit per  x_0 , l'è domà vun.

## Bibliografia
*Carla Maderna e Paolo M. Soardi, Lezioni di Analisi Matematica, CittàStudi Edizioni - Milano, 1995, ISBN 88-251-7090-4.
Polenton

**Polenton** (in italian *polentone*) a l'è una parolla, scherzosa o sprezzanta, doperada per parlà de quei de l'Altitalia, a ciapà per el nas el so mangià pussee important, o ben la polenta.

## Riferiment
*Treccani

## Vos corelade
*Teron
Ictus

L**'ictus** a l'è el morì di cellule nervose del cervell, che 'l po vesser provocad de 'n bloch di vas del sangu o de 'n emorragia che la mena donca al rivà no de assee ossigen.

## Riferiment
*Sapere.it

## Alter proget
Compass (arnes)

El **compass** a l'è un arnes doperad in geometria de 'n frach de temp, tant che 'l doperaven sgiamò i antigh gregh. El permet de dissegnà sercc e curve e, con alter arnes compagn de la riga e de la squadra, poden dissegnà figure pussee complesse. I compass poden vesser doperad anca 'me strument de misura, se inveci de 'na mina gh'hann di ponte de misura, e inn pussee vesin a di caliber.

## Riferiment
*Treccani

## Alter proget

## Vos corelade
*Tira-linie
*Squadra e compass
*Curvilini
Buddhitaa

Ind el buddhesim, on **buddha** (pāli: 𑀩𑀼𑀤𑁆𑀥, sanscret: बुद्ध), “quell che el s’è dessedaa”, l’è on titol per lor che s’hinn inluminaa e che hann guadagnaa el *nirvāṇa* intravers i sò forz e fadigh, senza ‘vèggh de maester per insegnàggh el dharma. El titol l’è pussee usualment dovraa per referìss al Gautama Buddha, el fondador del buddhesim, al qual sovenz ghe disen semplizement “el Buddha”.  La **Buddhitaa** (sanscret: 𑀩𑀼𑀤𑁆𑀥𑀢𑁆𑀯, *buddhatva*; pāli: *buddhatta* o *buddhabhāva*; cines: 成佛) l’è donca la condizion e el rangh de on buddha, o de “on dessedaa”. Quest istatt spiritual inscì elevaa el ven anca ciamaa ***samyaksaṃbodhi***, “dessedament complett”.

El titel l’è anca doperaa per tucc i olter vess che hann gagnaa la *bodhi* (“dessedament”) e la *vimukti* (“liberazion del desideri”), compagn dij olter buddha uman del passaa che aveven otegnuu l’inluminazion primma del Gautama, i inscì-ciamaa *Tathagata*, i cinch buddha del cel che vegnen prenzipalment veneraa ind el buddhesim Mahāyāna, e el bodhisattva Maitreya, che el ghe rivarà a l’inluminazion ind el futur e el ghe suzzedarà al buddha Gautama ind el sò rœul de supremm buddha del mond. 

L’obiettiv del senter Mahāyāna del *bodhisattva* l’è la buddhitaa completta, inscì de tràggh de benefizzi a tucc i olter vess senzient cont l’insegnàggh la via che la menna a la cessazion del *[[duḥkha]]*, l’insodisfazion o el patiment. El pensee Mahāyāna el ghe dà contra a la posizion de la tradizion Theravāda ins quell lavor chì, indova che l’obiettiv pussee commun l’è el gagnament de on istatt de *arhat* – la comprension de la vera natura de la realtaa – intravers l’andàggh adree al *buddhadharma,* i insegnament del buddha supremm.

## Anca de vardà

* Buddha Gautama
* Buddhesim

## Referenz
Buddha

*El Siddharta Gautama, Buddha per antonomasia
*la Buddhitaa, condizion de quei che, per el buddhism, hinn inluminaa
Dirit uman

I **dirit uman** inn una concezzion filosofegh-social, compartida incoeu de la pupart di sistema legai del mond, che disen che ogni om el gh'ha di dirit che poden vességh minga tolt via e i gh'ha domà perchè l'è un om.

## Riferiment
*Treccani

## Alter proget

## Vos corelade
*Deciarazzion universala di dirit de l'om
*Dirit di bestie
*Dirit civil
*Dirit politegh
*Dirit di done
Costant de Champernowne

La **Costant de Champernowne** a l'è una costant real trascendenta che l'è anca un numer normal, ciamada inscì in onor del D. G. Champernowne, che l'ha ideada in del 1933.

A l'è fada, in d'ogni bas, a meter ogni numer intregh concatenad con quell prima, o ben:
:*C*10 = 0.12345678910111213141516…
ma anca:
:*C*2 = 0.11011100101110111… 2
:*C*3 = 0.12101112202122… 3
e inscì via.

A l'è dimostrad che ogni Cn in d'una bas n a l'è normal, ma l'è ancamò un problema vert quell de la normalità de 'na costant de Champernowne in d'una bas diferenta de quella analizada.

## Riferiment
*Wolfram

## Alter proget

## Vos corelade
*Costant de Copeland-Erdős
*Numer de Smarandache-Wellin
*Numer de Liouville
Bas (aritmetega)

Una **bas** a l'è, in aritmetega, el numer de cifer che se poden doperà, oltra al zero, per representà un numer. Incoeu se dopera soratut el sistema decimal, fondad in sul numer de dicc che gh'hann i omen, menter in informatega inn spantegad anca el sistema binari, quell otal e quell esadecimal. Per la moneda s'è doperad a longh el sistema di dozine, a bas 12, e per i orari e i coordenade gh'è di sistema a bas 60.

## Riferiment
*MathWorld